《题玩芳亭五首 其四》
元代·王士熙

拂拭亭前石，东风屋角生。浅云浮水动，迟日傍花明。

春去青林合，人来白鸟迎。暮尘回首处，此地可忘情。

作者简介：东平人，字继学。王构子。善画山水。英宗时为翰林待制。泰定帝时历官治书侍御史，中书参知政事。泰定帝死，被燕铁儿流远州。后为文宗起用，任江东廉访使，以南台御史中丞卒。